Stanovništvo Floride se smanjilo po prvi puta u više od 60 godina
Ekonomska recesija prisilila je neke dijelove Sjedinjenih Država da razmisle o svojim ambicioznim planovima razvoja.
Teška ekonomska situacija osjeti se u stambenom naselju Lehigh Acres. Kuće su sada prazne u ovoj zajednici čiji je broj stanovnika do nedavno bio u porastu. Radnici koji su i sami tražili kuće po pristupačnim cijenama i pomogli izgraditi ovu zajednicu u blizini Tampe, sada teško mogu naći posao. Rea Nicely na čelu je dobrotvorne udruge Lehigh community services: “Mi i dalje svakodnevno primimo i do 50-60 ljudi kojima je potrebna financijska pomoć, ili pomoć u hrani, jer su još uvijek neuposleni”. Obližnje organizacije, koje distribuiraju hranu imaju slične probleme, i kažu da je potražnja sve veća. Gospođa Nicely još se uvijek nada gospodarskom oporavku i otvaranju novih radnih mjesta, no dodaje da neki ljudi ne čekaju da se ova savezna država ekonomski oporavi: "Veliki se broj ljudi odselio odavde u potrazi za poslom. Neki od njih otišli su u savezne države Tennessee, Texas i North Carolina, gdje traže poslove u građevinarstvu”. Po prvi puta u 63 godine, broj stanovnika na Floridi se smanjio. Trenutno u ovoj državi živi 31-na tisuća ljudi manje nego ranije, a manje je i novih stanovnika koji se ovdje doseljavaju. Abraham Lavender, sociolog pri Sveučilištu Florida International, kaže da je Florida sada sučeljena s novom realnošću: “Ova savezna država razvijala se pod pretpostavkom da će tako uvijek biti i svi planovi temeljili su se na tome. No, kada taj rast uspori, ili potpuno stane, ili čak krene u suprotnom smjeru, kao što je slučaj sada, to mijenja sve planove". Najveći broj novopridošlih stanovnika na Floridi odavno su umirovljenici koji dolaze iz svih krajeva Sjedinjenih Drzava. Tony Gazdecki i njegova supruga otišli su iz Detroita prije više od deset godina i naselili se na Floridi, prvenstveno kako bi izbjegli hladne zime na sjeveru. On sada kaže da nema u planu odseliti se iz zajednice u kojoj živi, no dodaje da poznaje nekolicinu ljudi koji su odselili, uključujući i jednog od njegovih susjeda, koji je prije tri godine otišao u saveznu državu Tennessee, i tamo je vrlo zadovoljan. Trgovci nekretninama kažu da neki od umirovljenika odlaze s Floride zbog sve većih troškova života, ili zbog prenapučenosti. Neki pak teško mogu i doći do Floride. Marian Metz trguje nekretninama u gradu Venice, popularnoj destinaciji umirovljenika na Floridi. Ona kaže da nekolicina njenih klijenata imaju problema s prodajom svojih kuća u sjevernim državama gdje su živjeli prije mirovine. Dodaje da je potreban sveouhvatan ekonomski oporavak na razini cijele zemlje, kako bi umirovljenici mogli prodati svoje domove i preseliti na Floridu. U posljednje vrijeme situacija u njenom sektoru se popravila, te se nada kako će se Florida oporaviti od trenutne situacije. Abraham Levander sa Sveučilšta Florida International kaže da bi niže cijene kuća mogle biti od pomoći građevinskim radnicima, ali i drugima koji trenutno teško preživljavaju na Floridi: “Oni koji imaju sreće da su uspjeli zadržati svoje poslove, sada mogu kupiti kuće koje si, do prije samo par godina, nisu mogli priuštiti”. Za neke stanovnike ove savezne države to je dobra vijest, dok će drugi morati još neko vrijeme pričekati da se situacija poboljša.